text:
ངོ་གནོང་དགོས་པ་ཞིག
[ཟླ་ཚེས། 2016-02-11 12:28:54][རྩོམ་པ་པོ། དགེ་བཤེས་བསྟན་འཛིན་ཡེ་ཤེས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
འཛམ་གླིང་གི་རྒྱལ་ཁབ་ཕྱི་ནང་ཀུན་ཏུ་སྲིད་འབྱོར་རིག་ག་གསུམ་གྱི་བང་རྩལ་འགྲན་བཞིན་པའི་དུས་རབས་ཉེར་གཅིག་པའི་ནང་ཤེས་ཡོན་དང་རིག་གནས་མཐུན་སྒྲིལ་དང་བརྟན་རླིང་དཔལ་འབྱོར་སོགས་གང་ས་ཅི་ཐད་ནས་ཆེས་དབུལ་ཞིང་རྗེས་ལུས་སུ་ཐེབས་པའི་བསིལ་ལྡན་རི་བོ་གངས་ཅན་པའི་ཡུལ་གྲུ་ཁག་ལ་མི་ཆེན་དང་བླ་ཆེན་དབུ་ལ་བཞུགས་པ་ནས། ང་ཚོའི་སྤྱི་ཚོགས་འདིའི་ཐོག་ཏུ་ད་དུང་ཡང་ངན་པ་རྒྱུན་འབྱམས་སུ་སོང་བ་འདི་ལྟར་ཆོས་རྒྱུད་པ་ཁག་ཕན་ཚུན་བར་གྱི་འཐབ་རྩོད་དང་ཆོལ་ཁ་དང་ལུང་ཚན་བར་གྱི་འཐེན་ཁྱེར། ས་མཚམས་དང་རྩྭ་ས་དབྱར་རྩྭ་དགུན་འབུ་སོགས་ཀྱི་རྩོད་སྙོགས་འདི་དག་མཚམས་འཇོག་མི་བྱེད་པར་མེ་ཐོག་ཏུ་ཤིང་བསྣན་པ་བཞིན་ལོ་སྟར་ཚབ་ཆེ་རུ་འགྲོ་བཞིན་པའི་གནས་སྟངས་འདི་དག་ལ་གཞིག་ན་ངོ་མ་གཞན་གྱིས་མཐོང་ན་ངོ་གནོང་དགོས་པ་དང་རང་གིས་སེམས་ན་ཡིད་ཕམ་དགོས་པ་ཞིག་ཅི་ལ་མིན། མ་ཟད་དེ་དག་གི་ཆེད་དུ་མི་ཚོགས་ཀྱི་དཀྱིལ་དུ་དཔའ་ཆེ་དཔུང་སྦོམ་གྱིས་འུར་སྒྲོག་བྱེད་དེ། ལུགས་གཉིས་གང་གི་རྣམ་བཞག་དང་མི་མཐུན་པའི་ཆེས་ཐབས་སྡུག་དང་གྱ་ཉེས་པའི་ལས་སྤྱོད་ཚབ་ཆེན་མི་གསོད་ཁྲག་སྦྱོར་དང་། ཆོས་ལུགས་དང་ཆོལ་ཁ་ཡུལ་སྡེ་གྲོང་རོགས་ཕན་ཚུན་བར་གཅིག་གིས་གཅིག་ལ་རང་རྒྱལ་གཞན་ཕམ་གྱིས་ཀུན་ནས་བསླང་སྟེ་འཇིགས་སྐུལ་དང་། སྐུར་འདེབས། སྨ་འབེབས། འཕྱ་སྨོད་སོགས་གཞན་ལ་གནོད་པའི་བྱ་བ་གང་ཐུབ་སྒྲུབ་ནས། དྲང་བདེན་གྱི་ལམ་ལས་བྱོལ་ཏེ་གཡོ་རྒྱུ་དང་འགོ་སྐོར་བསླུ་བྲིད་རྐུ་ཇག་ཁྲམ་གསུམ་ཤོ་བག་མ་ཅང་ཆང་རག་སྣ་ཐ་སོགས་མ་རུང་བའི་ལས་སྤྱོད་མང་དག་ཞིག་བོད་མིའི་སྤྱི་ཚོགས་ནང་དུ་ཁྱབ་ཆེ་རུ་འགྲོ་བཞིན་པ་དང་། ད་དུང་ང་ཚོ་བོད་ཀྱི་བླ་ཆེན་དང་མི་ཆེན་དབུས་པའི་ཆེས་མི་ཉུང་བ་ཞིག་གིས་ཁ་ནས་ཆེས་སྙན་པའི་གཞན་ཕན་ལྷག་བསམ་སྙིང་རྗེ་ཞི་བདེ་བརྟན་རླིང་རིས་མེད་མཐུན་འབྲེལ་སོགས་ཆེས་སྙན་དགུ་དག་ས་གྲགས་གནམ་གྲགས་ཐོག་གཡག་ངར་ངར། འབྲུག་གྲགས་གྲགས་བྱེད་ཀྱིན་འདུག་མོད། དོན་ངོ་མ་ཁ་བཤད་ཆུ་ཡི་ལྦུ་བ་ལག་ལེན་གསེར་གྱི་ཐིག་པ་ཟེར་བའི་དཔེ་ལྟར། མ་རུང་ཁོག་བཅང་གི་བསམ་ངན་རྒྱུད་འཆང་གིས་སེམས་ལ་ཞེ་སྡང་གི་མེ་འབར། འདོད་ཆགས་ཀྱི་ཆུ་ཁོལ། གཏི་མུག་གི་མུན་གཏིབ། ང་རྒྱལ་གྱི་རི་སྙིལ། འཕྲག་དོག་གི་ས་བསྐྱེད་ནས་རང་རྒྱལ་དང་སྒེར་སེམས་ཅན་གྱི་བྱ་བ་ཁོ་ན་བསྒྲུབ་སྟེ། ལས་རྒྱུ་འབྲས་ཀྱི་རྣམ་བཞག་དག་ནེ་ཙོའི་ཆོས་བཤད་བཞིན་ཁ་ནས་ཆེས་མཁས་མཁས་དང་སྙན་སྙན་ལྷང་ལྷང་དུ་བསྒྲགས་ཀྱང་དོན་ངོ་མ་དེ་དག་མེ་ལ་བསྲེགས། ཆུ་ལ་བསྐུར་དོང་དུ་སྦས་པ་ལྟར་རྩིས་མེད་དུ་བཟོས་ནས་འཇིག་རྟེན་བོན་བརྒྱད་ཀྱིས་ཀུན་ནས་བསླང་སྟེ་འཐོབ་དང་གོ་ས་མིང་དང་སྙན་གྲགས་དཔལ་འབྱོར་ལོངས་སྤྱོད་སོགས་ཀྱི་ཆེད་དུ་དམིགས་ཏེ་ལྷ་རིག་མཁན། འདྲེ་མཐོང་མཁན། མངོན་ཤེས་མཁྱེན་མཁན་དང་གྲུབ་པ་ཐོབ་མཁན་སོགས་ཀྱི་ཚུལ་བཟུང་ནས་མི་མང་ལ་མགོ་སྐོར་གཏོང་མཁན་ལས་དྲང་བདེན་དང་ལྷག་བསམ་ཅན་ཉིན་སྐར་ཙམ་ལས་དབེན། བློ་གཟུ་བོར་གནས་པ་རེ་ཟུང་ཙམ་ཡོད་ཀྱང་དེང་སང་སྙིགས་མ་ལྔ་བདོའི་དུས་འདིར་བདེན་པས་ས་མི་ཆོད་པའི་དུས་ཀྱི་གཉེན་འཕྲང་ལ་སོང་ལྷག་བསམ་དང་དྲང་བདེན་གྱི་སྒོ་ནས་རང་ནུས་གང་ལྕོག་གི་བྱ་བ་གང་ཞིག་བསྒྲུབས་ཀྱང་ནུས་པ་དང་ལག་རྗེས་གང་ཡང་མི་ཐོན་པར་མདོ་མེད་དུ་ལུས་པ་འདི་ཧ་ཅང་སེམས་ཕམ་དགོས་པ་ཞིག་རེད། ད་དུང་སྤྱི་ཚོགས་ཐོག་ཆོས་ལུགས་དང་ཆོལ་ཁ་ལུང་ཚན་ས་མཚམས་རྩྭ་ས་དབྱར་རྩྭ་དགུན་འབུ་སོགས་ཀྱི་ཐད་གཏོགས་ཙམ་མི་མཐུན་པའི་རིགས་བྱུང་ཚེ་ང་མ་ལན་ཁོ་ལན། ངས་མ་བྱས་ཁོས་བྱས་ཀྱིས་ལེ་འདེད་ཕག་དིར་རེར་གྱི་ངང་མེས་པོ་གོང་མས་ང་ཚོ་ལ་ཤུལ་དུ་བཞག་པའི་རི་བོ་གངས་ཅན་པའི་ཁྱད་ནོར་ཐུན་མིན་གྱི་ཆོས་དང་རིག་གཞུང་ཤེས་ཡོན་སོགས་ཀྱི་ཁུངས་དང་ལུང་ཡོད་དོ་ཅོག་གཞན་ལ་གཏུགས་ནས་རང་ཅག་བོད་གངས་ཅན་པའི་ཡུལ་འདིར་ཤེས་ཡོན་དང་རིག་གནས་སོགས་གང་ཡང་མེད་པའི་ཆེས་ཀླ་ཀློ་ཆེས་གདུག་རྩུབ་ཆེས་མུན་ནག་སོགས་ངན་དགུ་ཚང་བའི་ཡུལ་གྲུ་ཞིག་ངོས་བཟུང་སྟེ། འོད་གསལ་ལྷ་ཡི་གདུང་ལས་གྲོལ་བའི་གདོང་དམར་བོད་མི་རིགས་ཀྱི་འབྱུང་ཁུངས་ངོ་མ་དེ་བྱོལ་སོང་དུད་འགྲོའི་རིགས་ལ་ཕུག་གཏུགས་པའི་རྒྱུད་རིམ་དང་ལོ་རྒྱུས་འདི་དག་ལ་གཞིགས་ན་གཞན་ལ་ངོ་གནོང་དགོས་པ་ཞིག་དང་། རང་མགོ་ལ་ཆུ་འདྲེན་པའི་དཔེ་ལས་གཉིས་སུ་མེད་དོ། དེས་ན་ཤ་རུས་གཅིག་པའི་སྤུན་ཟླ་ཚོ་དེང་གི་འཛམ་གླིང་འདིར་མི་རྣམས་ཀྱིས་ཤེས་ཡོན་གྱི་དུས་རབས་ཞེས་པའི་མཚན་སྙན་ཅན་གྱི་དུས་རབ་ཉེར་གཅིག་པ་འདི་རང་གི་མདུན་དུ་མིག་མཐོང་ལག་ཟིན་གྱིས་གོམ་ཁ་སྒྱུར་བཞིན་པ་ལ། ད་དུང་གླེན་པས་རྡོ་སྲེག་འཆང་སྟེ་རང་གི་གྲོད་ཁོག་ཚིག་བཞིན་ཨ་ཕ་མ་སླེབ་བར་མི་གཏོང་ཞེས་པའི་དཔེ་ལྟར། འུ་ཐུག་ཐབས་སྡུག་ངང་སྤྱི་ཚོགས་རྙིང་པའི་ཀླད་རོ་ཅན་མཁྲེགས་འཛིན་ཅན་ཕྱོགས་རིས་ཅན་འཐེན་ཁྱེར་ཅན་དག་གི་རྗེས་སུ་མུ་མཐུད་དེ་ཨུ་ཚུགས་ཀྱིས་རྡོ་ལ་མིག་ཕིག་གིན་ཡོད་ན་རང་ཅག་ཁ་བ་རི་པའི་སྔོན་མའི་ཕ་མེས་གོང་མ་རྣམས་ཀྱིས་ཤུལ་དུ་བཞག་པའི་ཁྱད་ནོར་བོད་རང་ས་ནས་དར་བའི་ཆོས་དང་རིག་གཞུང་དག་ནམ་མཁའ་ལ་གཡེལ། བར་སྣང་ལ་གཏོར། ས་གཞི་ལ་གཡུག་པ་བཞིན་རྩ་མེད་འཐོར་ཞིག་དུ་མི་འགྲོ་བའི་ངེས་པ་མི་འདུག་ན་རྣམ་པ་ཚོས་བློ་གཟུ་བོར་གནས་ཏེ་བོད་གངས་ཅན་པའི་བསྟན་པ་སྤྱི་དང་ལྷག་ཏུ་བོད་མི་རིགས་ཁག་ཕན་ཚུན་བར་མཐུན་འབྲེལ་དང་ཞི་མཐུན་ཡོང་བའི་ཆེད་ལྷག་བསམ་དང་དྲང་བདེན་གྱིས་བསམ་བློ་བཞི་གསུམ་བཅུ་གཉིས་དང་བློ་རྩེ་ཉི་ཤུ་རྩ་ལྔ་སྐོར་བའི་དུས་ལ་བབས་འདུག་བསམ།
འོ་ན་ཕྲན་རང་ཉིད་ཀྱིས་གཞིགས་ན་དེ་དག་གི་དཀའ་རྙོག་སེལ་བའི་ཐབས་ལམ་གང་འདྲ་ཞིག་དགོས་ན་དེང་རབས་ཀྱི་ང་ཚོའི་སྤྱི་ཚོགས་ནང་ས་གྲགས་གནམ་གྲགས་ཐོག་མེ་མཆེད་མཆེད། ཆུ་ཁོལ་ཁོལ་འབྲུག་གྲགས་གྲགས་ཀྱིས་ཆེས་མཚན་སྙན་འབར་བཞིན་པའི་གྲུབ་ཐོབ་བླ་ཆེན་ཁག་དང་གཡག་འགྱིང་འགྱིང་སྟག་ངར་ངར་ཁྱུང་ལྡིང་ལྡིང་གི་མི་ཆེན་དཔོན་པོ་དག་དབུ་ལ་བཞུགས་པ་ནས་ངན་པ་རྒྱུན་འབྱམ་དུ་སོང་བའི་སྤྱི་ཚོགས་རྙིང་པའི་ཀླད་རྙིང་མཁྲེགས་བཟུང་། ཆོས་ལུགས་དང་ཆོལ་ཁ་ཕན་ཚུན་བར་གྱི་འཁོན་འགྲས་དང་སྨ་འབེབས་འཐེན་ཁྱེར་འཐབ་རྩོད་སོགས་ཀྱིས་རང་རེ་བོད་ཀྱི་ལོ་རྒྱུས་ལ་རྨ་བཟོས་ཟིན་པ་དང་བཟོ་བཞིན་པའི་ལོག་སྤྱོད་མ་རུང་བ་ཀུན་དུག་ཅན་ཧ་ལ་མེ་ལ་བསྲེག་ཆུ་ལ་བསྐུར་དོང་དུ་སྦས་པ་ལྟར་རིང་དུ་དོར་བ་དང་། ད་དུང་བོད་མིའི་སྤྱི་ཚོགས་ཁྲོད་དུ་ལྷག་བཞིན་པའི་གནས་ཚུལ་ཁག་ས་མཚམས་དང་རྩྭ་ས། དབྱར་རྩྭ་དགུན་འབུ་སོགས་ཀྱི་རྙོག་འཛིང་དང་། དེ་མ་ཟད་དེང་དུས་འཛམ་གླིང་གི་མི་དམངས་དུང་ཕྱུར་མང་པོའི་ཚེ་སྲོག་འཕྲོག་བཞིན་པའི་ཚབ་ཆེན་གྱི་རིམས་ནད་རིགས་འགོག་པའི་ཐབས་དང་། བོད་མིའི་ལུང་ཁུག་ཁག་གི་ཁྱིམ་མི་དག་ལ་ཀླད་པ་ལྗང་ཁུའི་ལམ་སྲོལ་དོར་བའི་སློབ་སྟོན་གང་ཟབ་གནང་སྟེ་ན་གཞོན་དང་ཕྲུག་གུ་དག་ལ་ཤེས་ཡོན་སློབ་སྦྱོང་སྤྲོད་པའི་ཐབས་ལམ་སོགས་མང་ཚོགས་ལ་འཕྲད་པའི་དཀའ་ངལ་ཕྲ་རག་ཀུན་སེལ་བའི་ཐབས་ལ་འབད་དེ་དྲང་བདེན་ལྷག་བསམ་གྱིས་སྒོ་ནས་མཐུན་འབྲེལ་དང་། ཞི་བདེ་རིས་མེད་སོགས་ལ་རང་གིས་བགྱི་པ་དང་གཞན་ལ་བསྐུལ་བ་སྟེ་ཕན་ཚུན་བར་འགྲིག་འདུམ་དང་ལྷིང་འཇག་ཡོང་བའི་བསླབ་བྱ་དང་ལམ་སྟོན་གནད་ལ་ཁེལ་བ་རྒྱུད་ལ་སྨིན་པ་ཞིག་རྒྱབ་ཐུབ་ན་ད་གཟོད་དཀའ་གནད་དེ་དག་སེལ་ཐུབ་པའི་ཐབས་ལམ་མཆོག་ཏུ་གྱུར་པ་ཞིག་རེད་བསམ།།
འདི་ནི་མི་སྒེར་གྱིས་ང་ཚོའི་སྤྱི་ཚོགས་འདིར་མཐོང་ཐོས་མྱོང་གསུམ་གྱི་གནས་སྟངས་ལ་གཞིགས་པའི་ལྷག་བསམ་གྱིས་སྐྱོང་བའི་དྲི་མེད་ཀྱི་ཁ་བཏག་དཀར་པོ་ཞིག་ཡིན་ལ་ཆགས་སྡང་རྨོངས་གསུམ་གྱིས་ཁེངས་པའི་སྐྱོན་བརྗོད་དང་ཟུར་ཟ་ཞིག་དེ་བས་ཀྱང་མ་ཡིན་པས་གལ་ཏེ་ནོར་འཁྲུལ་ཡོད་ན་བཟོད་གསོལ་ཞུ་རྒྱུ་ཡིན།
དགེ་བཤེས་བསྟན་འཛིན་ཡེ་ཤེས་ནས་༢༡༦/༡/༢༥ཉིན་སྤོས་ངད་ལྡན་པའི་གྲོང་ནས་བྲིས།


c: text/html

text:
༄༅།།སྐབས་བཅུ་གཅིག་པའི་རྒྱལ་ཡོངས་ལས་རིགས་སློབ་གླིང་དང་སློབ་གྲྭའི་རྩལ་ནུས་འགྲན་བསྡུར་
ཆེན་པོ་བྱེད་རིང་། ཐོན་ལས་གསར་པ་དང་། ལག་རྩལ་གསར་པ། ལས་རྣམ་གསར་པ་
བཅས་འཕེལ་རྒྱས་གཏོང་རྒྱུར་སྦྲེལ་མཐུད་དམ་ཟབ་བྱེད་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་09ཉིན། 10:48) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། གསར་འགོད་པར་ཐེན་ཅིན་དུ་འཚོག་བཞིན་པའི་སྐབས་བཅུ་གཅིག་པའི་རྒྱལ་ཡོངས་ལས་རིགས་སློབ་གླིང་དང་སློབ་གྲྭའི་རྩལ་ནུས་འགྲན་བསྡུར་ཆེན་པོའི་ཐོག་ནས་ཤེས་རྟོགས་བྱུང་བར། སྐབས་འདིའི་འགྲན་བསྡུར་ཆེན་པོའི་ཐོག་ཐོན་ལས་གསར་པ་དང་། ལག་རྩལ་གསར་པ། ལས་རྣམ་གསར་པ་བཅས་འཕེལ་རྒྱས་གཏོང་རྒྱུར་སྦྲེལ་མཐུད་དམ་ཟབ་བྱས་པ་དང་། འགྲན་བསྡུར་རྣམ་གྲངས་རིག་ནུས་བཟོ་སྐྲུན་དང་། རྩེར་སོན་སྒྲིག་ཆས། ཆ་འཕྲིན་ལག་རྩལ། ནུས་རྒྱུ་གསར་པ་སོགས་དང་འབྲེལ་བ་ཡོད་པ་རེད།
རྒྱལ་ཡོངས་ལས་རིགས་སློབ་གླིང་དང་སློབ་གྲྭའི་རྩལ་ནུས་འགྲན་བསྡུར་ཆེན་པོ་ནི་སློབ་གསོ་པུས་སྤེལ་བ་དང་ཆབས་ཅིག སྣེ་ཁྲིད་བྱས་པ་དང་། རྒྱལ་སྲིད་སྤྱི་ཁྱབ་ཁང་གི་འབྲེལ་ཡོད་སྡེ་ཚན་དང་དེ་བཞིན་འབྲེལ་ཡོད་ལས་རིགས་དང་། མི་དམངས་ཚོགས་པ། རིག་གཞུང་ཚོགས་པ། ས་གནས་བཅས་ཀྱིས་མཉམ་དུ་སྤེལ་བའི་སྤྱི་ཕན་རང་བཞིན་དང་རྒྱལ་ཡོངས་རང་བཞིན་གྱི་ལས་རིགས་སློབ་གླིང་དང་སློབ་གྲྭའི་སློབ་མའི་ཕྱོགས་བསྡུས་རྩལ་ནུས་ཀྱི་འགྲན་བསྡུར་བྱེད་སྒོ་ཞིག་ཡིན་པ་དེ་ལོ་ལྟར་སྐབས་རེ་གཉེར་གྱི་ཡོད་པ་དང་། ཐེན་ཅིན་ནི་འགྲན་བསྡུར་ཆེན་པོ་ཡུན་རིང་གཉེར་ཡུལ་དང་འགྲན་ཁུལ་གཙོ་བོ་ཞིག་རེད།
སློབ་གསོ་པུའི་འབྲེལ་ཡོད་འགན་འཁུར་བས་ངོ་སྤྲོད་བྱས་པར་གཞིགས་ན། འགྲན་བསྡུར་ཆེན་པོ་ནི་རང་རྒྱལ་གྱི་ལས་རིགས་སློབ་གསོའི་ལས་དོན་གྱི་ལམ་ལུགས་འཆར་འགོད་དང་གསར་གཏོད་གལ་ཆེན་གྱི་གྲས་ཤིག་རེད། སྐབས་11བསྟུད་མར་སྤེལ་ཚུན། འགྲན་བསྡུར་ཆེན་པོའི་ཐོག་ངལ་རྩོལ་གཟི་བརྗིད་དང་། རྩལ་ནུས་རྩ་ཆེན། རླབས་ཆེན་གསར་གཏོད་བཅས་ཀྱི་དུས་རབས་ཀྱི་གོམས་སྲོལ་དར་སྤེལ་བཏང་བ་དང་། མི་ཚང་མ་འཇོན་ཐང་ཅན་དུ་འགྱུར་བ་དང་མི་ཚང་མས་འཇོན་ཐང་ངོམ་པའི་ཁོར་ཡུག་བཟང་པོ་གཏོད་རོགས་བྱེད་པ་དང་བྱང་ཚད་མཐོ་བའི་ངལ་རྩོལ་པ་དང་ལག་རྩལ་དང་རྩལ་ནུས་ཀྱི་ཤེས་ལྡན་པ་དུང་ཕྱུར་དུ་མ་གསོ་སྐྱོང་བྱེད་རོགས་བྱས་ནས་ལས་རིགས་སློབ་གསོ་འཕེལ་རྒྱས་ལ་སྐུལ་འདེད་ནུས་ལྡན་བཏང་ཡོད་པ་རེད།
ཐེན་ཅིན་གྲོང་ཁྱེར་སློབ་གསོ་ཨུ་ལྷན་གྱི་ཀྲུའུ་རེན་གཞོན་པ་ལུའི་ཅིང་ཆོན་གྱིས། ལག་རྩལ་རིམ་སྤོར་ཐད་དགོས་མཁོ་གང་ཡོད་པ་དེ་འགྲན་བསྡུར་བྱེད་པ་དང་ཐོན་ལས་འཕོ་འགྱུར་ཐད་དགོས་མཁོ་གང་ཡོད་པ་དེ་འགྲན་བསྡུར་བྱེད་དགོས། དཔེར་ན། 2008ལོར། སྒུལ་བརྙན་ཐོན་ལས་འཕེལ་རྒྱས་མགྱོགས་པོ་སོང་ནས་འགུལ་རིས་གློག་བརྙན་བཟོ་རྩལ་གྱི་འགྲན་བསྡུར་རྣམ་གྲངས་འགྲན་ཆེན་ཐོག་སྤེལ་བ་དང་། 2011ལོར། བཟའ་བཅའི་བདེ་འཇགས་ཐད་དམངས་ཡོངས་ཀྱིས་དོ་ཁུར་ཆེན་པོ་བྱས་པར་བརྟེན་ལོ་འདིའི་འགྲན་བསྡུར་ཆེན་པོའི་ཐོག་གྲོང་གསར་ནད་འགོག་དང་དུག་སྲིན་འགོག་སྨན་གྱི་ཞིབ་དཔྱད་གཏན་འཁེལ་གྱི་འགྲན་བསྡུར་རྣམ་གྲངས་གསར་དུ་བསྣན་པ། སྤྱི་དམངས་ཀྱིས“སྨུག་རྡུལ”དང་སྣོད་བཅུད་ཁོར་ཡུག་སྲུང་སྐྱོང་ལ་དོ་ཁུར་བྱེད་པ་དང་ཆབས་ཅིག རླུང་ཁམས་ཆེ་མོའི་ཁོར་ཡུག་ལྟ་ཞིབ་ཚད་ལེན་དང་། བཅོས་སྐྱོང་ལག་རྩལ། ཆུའི་ཁོར་ཡུག་ཞིབ་དཔྱད་ལག་རྩལ་བཅས་འགྲན་བསྡུར་རྣམ་གྲངས་གསར་པར་གྱུར་ཡོད་པ་རེད།

robotstxt: allowed

filter: keep


text:
བོང་རྫི་དང་འབྲེལ་བའི་སྐད་ཆ་ཁ་ཚ་མ།
____ཐེའུ་རང་།
དྲྭ་ལམ་དུ་ངག་ཐོག་ཡིག་ཐོག་གང་རུང་ན་བོང་རྫི་ཟེར་བ་འདི་གླེང་མཁན་མང་པོ་འདུག མང་ཕྱོགས་ཀྱིས་བོང་རྫི་ལ་སྡིགས་ཀི་འདུག ཁག་མི་འདུག་སྟེ། བོང་རྫི་ནི་རྒྱུ་མཚན་དང་གནས་ལུགས་ཏིལ་ཙམ་མི་བརྩི་མི་སྲུང་བར་མི་གཞན་ལ་སྡིགས་མཁན་འབའ་ཞིག་རེད། བལྟས་ཚོད་དུ། ཁ་ནང་ལ་འཁོར་ནས་སྡིགས་པ་དང་གླེང་ལོག་པ། བསམ་བཞིན་དུ་དཀྲུགས་པ་ནི་ཁོས་ཆེད་ལས་སམ། ཡང་ན་སུ་ཞིག་གིས་ཁོ་ལ་བསྐོས་པའི་ཆེད་ལས་ཡིན་པ་འདྲ། རང་གི་ཆེད་ལས་ཀྱི་ཆེད་དུ་འབད་པ་ལོས་བྱེད། མ་བྱས་ན་ཆད་པ་གཅོད་མཁན་འདྲའང་ཡོད་ན་ཐང་།
སྔོན་ཆད་ཟིན་བྲིས་སོགས་སུ་བོང་རྫི་ཟེར་བ་གོ་མྱོང་། རྗེས་སུ་དུས་དེབ་ཅིག་ལས་ཁོས་བྲིས་རྩོམ་ཞིག་མཐོང་མྱོང་། དེེར་དོན་གྲུབ་རྒྱལ་དང་ཞོགས་དུང་སོགས་ནི ”རིག་གསར” གྱི་སྣ་འདྲེན་ཡིན་རབས་བྲིས་འདུག དེ་དག་གི་རྩོམ་ཡིག་ནང་ཡོད་པའི་མིང་བརྡ་ཐ་སྙད་སྐོར་ཅིག་ཀྱང་དམིགས་སུ་བཀར་ནས ”རིག་གསར” གྱི ”ཐོན་དངོས” ཡིན་ཞེས་ལབ་འདུག ད་ལྟ་མིང་བརྡ་དེ་དག་རེ་རེ་བཞིན་མི་དྲན་མོད། “གཞོན་ནུ” འདིའང” རིག་གསར” གྱི་ཐོན་དངོས་རེད་ཟེར་འདུག དེས ”རིག་གསར”གྱི་སྣ་འདྲེན་ལ་རང་གྲོལ་དང་ཞོགས་དུང་ལས་གཞན། ད་རུང་དམ་པ་གོང་མ་སྟེ། དང་ཀྱི་བདག་པོ་ཁོང་རྣམ་པའང་ཡོད་པ་བསྟན་འདུག་པ་མིན་ནམ། དེས་ན་སྣ་འདྲེན་ནང་གི་གཙོ་འདྲེན་རང་གྲོལ་མ་རེད་ལ་ཞོགས་དུང་ཀྱང་མ་རེད་ཨང་།
དྲྭ་ཐོག་ན་བོང་རྫིའི་སྐད་འཕྲིན་གྱི་ཞབས་མཆན་དུ་སྐད་ཆ་སྤེལ་མཁན་མང་པོ་འདུག་ནའང་། དེ་རིང་བར་དུ་སྐད་ཆ་ཚིག་གཅིག་ཀྱང་བཤད་མ་མྱོང་། སྙིང་རྟགས་རེ་བྱིན་པ་ཡིན། འོན་ཀྱང་། དེ་ནི་ངས་ཁྱོད་ཀྱིས་སྤེལ་བ་དེར་བལྟས་ཡོད་ཟེར་བ་ཙམ་ལས། ཁྱོད་ཀྱིས་སྤེལ་བ་དག་མཆོག་དང་རབ་དང་རྩེ་རེད་ཅེས་པའི་དོན་མ་ཡིན། དེའང་ཧ་གོ་ན་རེད། ཤིན་ཏུ་ཆེ་འདོད་གྲགས་འདོད་མཁན་དང་། བློ་མཁྲེགས་པོ། ཕྱོགས་རེས་ཀྱིས་ཀུན་ནས་བརླམས་ཡོད་པ་ཁར་ཁེར་གྱིས་གཞན་གྱིས་སྙིང་རྟགས་ཙམ་སྟེར་བའང་ངོམ་སོ་བྱེད་པའི་རྒྱུ་རུ་ཁྱེར་ལ། གཞན་ལ་སྙིང་རྟགས་ཙམ་བྱིན་པའང་རང་གི་ངོ་སོ་དང་ལ་རྒྱ་བོར་བའི་རྟགས་སུ་བསམ་གྱིན་འདུག དེའང་གཙོ་བོ་མ་རེད། གཙོ་བོ་ནི་མྱི་ལ་ལ་ཞིག་ནང་དཀྲུགས་རྒྱུར་ཧ་ཅང་དགའ་བའི་བློ་བཙོག་པ། བསམ་པ་ངན་པ་དེ་འདྲ་བ་ཞིག་ཅི་ལྟར་ཅིའི་ཕྱིར་སྐྱེས་པ་རེད། དམར་པོ་ནི་དེ་འདྲ་བ་ཞིག་མ་ཡིན་ནམ།
སྤྱིར་བོང་རྫིའི་སྐོར་ལ་སྐད་ཆ་ཅི་ཡང་བཤད་རྩིས་མེད་ལ། བཤད་ཀྱང་མི་ཐུལ་བ་ཤེས་ཡོད་དེ། མཁས་པ་བརྒྱ་ལ་འགྲན་པ་ལས་བླུན་པོ་གཅིག་ལ་སྐྲག་དགོས་པའི་གནས་ལུགས་ནི། གནས་ལུགས་བདེན་པ་མི་བརྩི་བའི་གནས་ལུགས་དེ་ཁོ་ནས་འཐུས་པས། དྲང་མོར་བཤད་ན། ང་རང་བོང་རྫི་དང་བོང་རྫི་དག་ལ་སྐྲག འོན་ཀྱང་། ཤིན་ཏུ་ཐལ་དྲགས་པའི་སྐད་ཆ་བྱུང་རྒྱལ་གྱིས་སྨྲས་འོང་ན། ཅི་ཞིག་བཤད་དགོས་འདོད་པའི་བསམ་པའང་སྐྱེ། དེ་ལྟ་ནའང་། བོང་རྫི་ལ་གནས་ལུགས་མི་འགྲོ་བ་ཤེས་ཡོད། དེ་བས་གོ་རྒྱུ་ཅན་གྱི་གཏམ་ཟུར་ནས་བཤད་པ་ཡིན་ཏེ། བོང་རྫིས། ”ལོ་རྒྱུས་རྫུན་མ་རེད། ཁྲམ་པ་རེད།” ཟེར་བའི་ལན་དུ། “དམར་ཕྱོགས་པས་ཀྱང་དེ་ནི་ལོ་རྒྱུས་རྫུན་མ་རེད། དེ་ནི་ཏྭ་ལའི་བླ་མས་ངན་སྐུལ་གྱིས་མགོ་རྨོངས་ཏེ་ས་བྱི་ལོའི་དངོས་བྱུང་གནས་ཚུལ་གླེང་ལོག་པའི་དཔེ་ཆ ”ནག་པོ” ཞིག་རེད་ཟེར་ཀྱིན་འདུག འོན་ཀྱང་ངས་ཡིད་ཆེས་བྱེད་མ་མྱོང་། ད་ནི་རང་མི་ཤེས་ཡོན་པ་སྐུ་ཉིད་ཀྱིས་ཀྱང་དེ་ལྟར་ལབ་འོང་ན། ངས་ཀྱང་འདི་ནི་ལོ་རྒྱུས་རྫུན་མ་མིན་ནམ་སྙམ་ནས་དོགས་པ་སྐྱེ་འོང་། འོན་ཀྱང་། དོགས་པ་ནི་དོགས་པ་རང་སྟེ། ངས་ནི་སྐུ་ཉིད་ཀྱི་ཟེར་སྒྲོས་ལ་ཡིད་ཆེས་པ་ཙམ་ལས་གཞན་ཅི་ཡང་ཧ་གོ་ཡི་མེད་པས། སྐུ་ཉིད་ནསལོ་རྒྱུས་རྫུན་མ་ཡིན་པའི་རྫུན་རྐུབ་བརྟོལ་ནས ”ཁྲམ་པ” འདི་རིགས་ངོ་ཚར་བསྟན་པའི་རེ་བ་ཆེ།” ཞེས་ལབ་པ་ཡིན། ཡང་བོང་རྫིས། ”མི་འདི་ཚོ་ལ་ངོ་ཚ་མེད་ཀིན་ཡ། གྲྭ་བར་སྡིག། བླ་མར་རྒོལ། ཞིང་འབྲོག་མེད་པར་འཕྱ་སྨོད་དང་མཐོང་ཆུང་བྱས། དེ་ནས་དེ་ཐམས་ཅད་ཀྱི་བྱས་རྗེས་ཁོ་ཡིན་ཟེར་ན་ཁྲམ་རྟགས་མིན་ན་ཅི་རེད། ” ཅེས་པའི་ལན་དུ། “ངས་གོ་ཚོད་ལ་ཞོོགས་དུང་ལགས་ཀྱིས་དུ། གྲྭ་བར་སྡིག། བླ་མར་རྒོལ། ཞིང་འབྲོག་མེད་པར་འཕྱ་སྨོད་དང་མཐོང་ཆུང་བྱས་པ་ཞིག་མ་ཡིན་པར། ས་བྱི་ལོར་གྲྭ་བས་རྒོལ་ཚུལ། བླ་མས་རྒོལ་ཚུལ། ཞིང་འབྲོག་མང་ཚོགས་ཀྱིས་རྒོལ་ཚུལ་ཕྱི་གསལ་ནང་གསལ་གྱིས་བྲིས་པ་ཞིག་ཡིན་རབས་ཡོད་མོད། སྐུ་ཉིད་ནས་དེ་ནི་གྲྭ་བར་སྡིགས་བླ་མར་རྒོལ། ཞིང་འབྲོག་མེད་པར་འཕྱ་སྨོད་དང་མཐོང་ཆུང་བྱས། དེ་ནས་དེ་ཐམས་ཅད་ཀྱི་བྱས་རྗེས་ཁོ་ཡིན་ཟེར་བ་ཞིག་ཏུ་གོ་བ་ཟབ་ས་ནས་ལོན་པ་འདི་ཤིན་ཏུ་ལེགས་པས་ངོ་སོ་བསྟོད། ངོ་ཚ་མེད་པ་འདི་རིགས་སྐུ་ཉིད་ཀྱི་ཤེས་རབ་ཟབ་མོས་ཕམ་པར་རྒྱགས་རོགས།” ཅེས་ལབ་པ་ཡིན། འོན་ཀྱང་། ཚིག་དོན་གྱི་གནད་མ་ཟིན་པར་ཚིག་ངོ་ཁོ་ནར་བསྐྱབས་བཅོལ་མཁན་རེ་གཉིས་ཀྱིས་ཧ་མ་གོ་བར། ང་རང་བོང་རྫིའི་རྗེས་འཇུག་པ་དང་། རང་ཚུགས་མེད་པ་ལ་ཁའི་དར་ལྕོག་འདྲ་བ་རེད་ཅེས་འུར་གི་འདུག
དེ་བས། དོན་གྱི་གནད་མ་ཟིན་པར་འུར་མཁན་དག་ལ་གསལ་བཤད་འདི་དམིགས་ནས་འབྲི་བའི་དགོས་པ་བྱུང་། བོང་རྫི་ལགས་ཀྱིས་ད་ལྟའི་བར་དམ་པ་རང་གྲོལ་དང་སྐུ་ཞབས་ཞོགས་དུང་སྐོར་ནས་སྐད་ཆ་འདྲ་མིན་སྣ་ཚོགས་ཐལ་སྐྱ་འཕོ་འཕོ་བྱས་མྱོང་ནའང་། དེར་ངས་སྣང་དོགས་འདྲ་མ་བྱས། ངའི་བསམ་པར་བོང་རྫི་ལགས་ཀྱིས་ཅི་ཞིག་བཤད་ནའང་། བསམ་པ་ནང་ལ་གནས་པ། ནང་གི་རིགས་ལ་ཕྱོགས་པ་ཞིག་ལོས་ཡིན་བསམ་ཡོད། རྒྱུ་མཚན། ཁོ་ནི་དམར་ཕྱོགས་པ་ཟེར་ན་སྙིང་ལངས། རླུང་ལངས། སྐྱུགས་ལོག་མཁན་ཞིག་རེད་དེ། ཐ་ན་དམར་དྲི་བྲོ་བའི་མིང་བརྡ་ཐ་སྙད་ཅིག་ལའང་གུ་ཡངས་མི་གཏོང་མཁན་ཞིག་རེད། དེ་བས། ངའི་བསམ་པའི་ནང་བོང་རྫི་ནི་བསམ་བཞིན་དུ་གནས་ལུགས་མི་བརྩི་མཁན། རང་ཤེད་ཆེ་བ། ཞེ་གྱོང་བ་ཞིག་ཡིན་ནའང་། རིགས་ཀྱི་ལ་རྒྱ་བྲང་ཁོག་ན་ལྷོག་ལྷོག་གདུ་བཞིན་ཡོད་སའི་རྒན་པོ་སེམས་དཀར་ཞིག་རེད་བསམ་ཡོད། ད་ལྟའི་བར་ཁོས་ཞོགས་དུང་ལ་འདྲ་མི་འདྲ་ཅི་ཞིག་བཤད་ནའང་། སྐོར་ནས་སྐད་ཆ་བཤད་པ་མ་རིག་མ་གོ་ལ། བཤད་ཀྱང་མི་སྲིད་བསམ་ཡོད། དེ་རིང་ཁོས་ནུབ་ཀྱི་མཁས་པ་ཆེན་པོ་ཞིག་གི་གསུངས་རྩོམ་རིན་མེད་ངང་དྲྭ་ལམ་ནས་མཇལ་ཐུབ་ཚུལ་རྒྱབ་ལོག་ཏུ་སྤེལ་འདུག་པའི་ཞབས་མཆན་དུ། ཁོ་བོས་བསམ་གཟས་ནསགླེང་བ་ལ། ཁོས་བསམ་ཡུལ་ལས་འདས་པའི་སྐད་ཆ་དེ་འདྲ་བ་མང་པོ་ལབ་བྱུང་། དེས་ང་རང་ཧ་ལས་ཤིང་ཧོན་འཐོར་བར་གྱུར། ངའི་ཡིད་ལ་ཐོག་མར་དམར་པོ་དྲན། དེ་ནས་དམར་པོའི་གསར་འགྱུར་དག་དྲན། དེ་ནས་གཟོད་བོང་རྫི་དྲན། བོང་རྫིའི་སྐད་ཆ་དག་དྲན། དམར་པོ་དང་ཧ་ཅང་འདྲ་བའི་སྐད་ཆ་དག་དྲན། དྲན་ནས་ཀྱང་ཞེ་ཕམ། ཡིད་འདར། སྐྲག་དངངས་སྐྱེས། སླར་ཡང་རང་སེམས་ལ་དྲི་རྟགས་འཕངས། དམར་པོའི་མདོག་ག་དབྱིབས་གཟུགས་ཀྱི་ཆ་ཕྲ་མོ་ཙམ་ལའང་ཞེ་མེར་མེར་ཡོད་པའི་བོང་རྫི་ལགས་ཀྱིས་དམར་པོ་ནང་བཞིན། ལོ་རྒྱུས་རྫུན་མ་རེད་ཟེར་སྲིད་དམ། འོ་ན། མགོ་ནག་ཕྲེང་བ་ཅན་འདིས་དཀའ་སྡུག་དང་ཁྲག་བརྣག་གིས་བརྒྱུད་པའི་ཛ་དྲག་གི་བྱ་ལས་བྱེད་ལས་ཡོད་ཚད་རྫུན་མ་རེད་ཟེར་བ་མིན་ནམ། སྤུན་ཟླ་མང་པོ་ནག་མེད་ལ་བུད་སོང་བའང་རྫུན་རེད་ཟེར་བ་མིན་ནམ། དམར་པོའི་གསར་འགྱུར་ནང་བཞིན། ལོ་དེར་བོའུ་སྐད་གྲག་པའང་རྫུན་རེད་ཟེར་བ་མིན་ནམ། ཁྲིམས་ལ་སྦྱར་བའང་རྫུན་རེད་ཟེར་བ་མིན་ནམ། གཅར་བ་དང་གཅིར་བའང་རྫུན་རེད་ཟེར་བ་མིན་ནམ། མི་དཔེ་སྟེ། བོང་རྫི་ལགས་ཀྱིས་དེ་ལྟར་ལབ་མི་སྲིད་སྙམ་ནས་ཡང་ཡང་བསམ་ནའང་། འཆུག་མི་འདུག་སྟེ། བོང་རྫི་ལགས་ཀྱིས་དངོས་གནས་དེ་ལྟར་ལབ་འདུག འོ་ན། ཁོ་ལ་བདེན་དཔང་ཡོད་དམ། ཁོའི་བདེན་དཔང་ནི་གཞུང་གང་གི་གསར་འགྱུར་ཨེ་ཡིན་ནམ། བདེན་དཔང་མེད་ན་བྱུང་རྒྱལ་གྱིས་སྨྲ་སྲིད་དམ། “གནམ་ས་གོ་འབྱེད་ལོ་རྒྱུས་རྫུན་མ་རེད” འདི་སྐད་ཆ་ཐུང་ཐུང་ཞིག་ཡིན་ནའང་། འདི་ལོ་རྒྱུས་ཤིག་གི་བདེན་རྫུན་དང་འབྲེལ་བ་ཡོད་པས་བྱུང་རྒྱལ་གྱིས་སྨྲ་ག་ལ་ཉན། བོང་རྫི་ལགས་རང་གྲོལ་ལ་མ་དགའ་རུང་ལོས་ཆོག ཞོགས་དུང་ལ་མ་དགའ་ནའང་ལོས་ཆོག རང་གྲོལ་དང་ཞོགས་དུང་ལ་དགའ་མཁན་ཚང་མར་མ་དགའ་ནའང་ལོས་ཆོག ད་ེདག་གི་ལྟ་ཚུལ་ལངས་ཕྱོགས་ལའང་མ་དགའ་ལོས་ཆོག འོན་ཀྱང་། ཁོ་ལོ་རྒྱུས་ལ་མ་དགའ་ན་ཆོག་གམ། ལོ་རྒྱུས་ལ་གླེང་ལོག་ན་ཆོག་གམ། ཁོ་ལ་སྤོབས་པ་དེ་འདྲ་བ་གང་ནས་རྒྱས། བསམ་པ་དེ་ལྟ་བུ་གང་ནས་སྐྱེས། ཡང་ན་སུས་བསླབས་པ་རེད། མི་གཅིག་ལ་མ་དགའ་བའི་ཁོག་དཔུང་ཁྱེར་ནས་མི་རིགས་ཤིག་གི་ལོ་རྒྱུས་ལོག་པར་བསྒྲུབས་ན་རུང་ངམ། རུང་ཡང་རུང་མོད། དེ་ནི་དམར་པོའི་ལས་སྲོལ་མ་ཡིན་ནམ ། བོང་རྫི་ལགས་ནི་དམར་པོ་དག་ལ་ཞེ་ཐག་པ་ནས་མི་དགའ་མཁན་དེ་མ་ཡིན་ནམ། ང་ནི་གཏིང་ནས་སྐྲག་དངངས་སྐྱེས་འོང་། དམར་པོ་ལ་སྐྲག་པ་ནང་བཞིན་དམར་པོ་ལ་ཧ་ཅང་སྡང་བའི་བོང་རྫི་ལགས་ལ་སྐྲག་དངངས་སྐྱེས་བྱུང་ངོ་།།
མཇུག་མཐར། ངས་བོང་རྫི་ལགས་ལ་བཤད་འདོད་པ་གཅིག་ནི། ཁྱོད་རང་སྐྱེ་བ་གཅིག་པུར་ཞོགས་དུང་སོགས་མི་ག་གེ་མོ་སུ་དང་གང་ལ་མ་དགའ་ན་ཆོག འོན་ཀྱང་། ཁྱོད་ཀྱིས་ཁྱོའི་སྐད་ཆའི་མདོ་ཟིན་ན་རེད། ལོ་རྒྱུས་ལ་བློ་དཀར་ན་རེད། མི་རིགས་ལ་བློ་དཀར་ན་རེད། ཤ་རུས་གཅིག་པ་དག་གི་ཤ་རུས་འཐོར་བ་དང་འཚིག་པ་དང་བྲབ་པའི་གཏམ་རྒྱུད་ལ་ཤ་ཚ་བློ་དཀར་སྐྱེས་ན་རེད་ཅེས་གུས་པས་ཕུལ་བའོ།། ཞོར་ཏུ་ཚིག་དོན་གྱི་མདོ་མ་གོ་བར་འུར་མཁན་དག་ལ་གསལ་བཤད་འདི་ཧ་གོ་ན་རེེད། བོང་རྫི་ཧ་གོ་ན་རེེད་ཅེས་དྲན་སྐུལ་བའང་ཡིན་ནོ།།
ད་རུང་གསལ་བཤད་བྱ་རྒྱུ་ཞིག་ལ། རྩོམ་འདི་སྤེལ་ནས་བོང་རྫི་ལགས་གཙོ་བྱས་པའི་དྲྭ་གྲོགས་མང་པོ་ཞིག་གིས་དྲང་ལྡོག་གཉིས་ཆ་ནས་སྐད་ཆ་མང་པོ་ལབ་འོང་སྲིད་མོད། ཅི་ཞིག་ལབ་ན་ལབ་ཏུ་ཆུགས། ངས་ནི་ཨ་ལན་ཡང་ལན་དེ་འདྲ་བ་འབྲི་མི་ཤེས་ལ་བྲི་རྒྱུའང་མིན་ཅེས་ཐལ་བའོ།།
2016-4-22ཉིན།
__ཨ དོན་ཉིས་འོས་སྦྱོར་བྱས།


text:
རྒྱལ་རོང་བསོད་ནམས་ཕུན་ཚོགས།
[ཟླ་ཚེས། 2018-03-24 09:24:33][རྩོམ་པ་པོ། ཚུལ་ཁྲིམས་བཟང་པོས་བྲིས།][རྩོམ་ཁུངས། གངས་ལྗོངས་ཉི་གཞོན།][ཀློག་གྲངས། ]
རྒྱལ་མོ་རོང་ནས་འཚར་ལོངས་བྱུང་བའི་རིག་པའི་དེད་དཔོན་ཆེན་མོ། བསོད་ནམས་ཕུན་ཚོགས།
དགེ་རྒན་བསོད་ནམས་ཕུན་ཚོགས་ལགས་ནི་ལྷོ་ནུབ་མི་རིགས་སློབ་གྲྭ་ཆེན་མོའི་བོད་རིག་པའི་སློབ་གླིང་གི་འགན་འཛིན་པ་དང་ལྷོ་ནུབ་མི་རིགས་སློབ་ཆེན་གྱི་འབུམ་རམས་པའི་འཛུབ་སྟོན་སློབ་དཔོན་ཆེན་མོ། སི་ཁྲོན་ཞིང་ཆེན་ཕྱིར་སྡོད་རང་མི་དང་ཕྱི་ཁོངས་ཀྲུང་གོ་བའི་ལྷན་ཚོགས་ཀྱི་ཚོགས་གཙོ་གཞོན་པ། ཀྲུང་གོའི་ལྷོ་ནུབ་མི་རིགས་ཞིབ་འཇུག་ལྷན་ཚོགས་ཀྱི་རྒྱུན་ལས་ལས་འཛིན་དང་ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སི་ཁྲོན་ཞིང་ཆེན་གྱི་སྐབས་བཅུ་གཅིག་པའི་ཨུ་ཡོན་གྲོས་ཚོགས་ཀྱི་ཀང་ཨོ་ཐའེ་ཕྱི་སྡོད་དང་ཕྱི་སྡོད་ཨུ་ཡོན་ལྷན་ཁང་གི་གདན་ཞུའི་ཁོངས་མི། ཀྲུང་གོ་བོད་རིག་པའི་རིག་གཞུང་ཨུ་ཡོན་ལྷན་ཁང་དང་། སི་ཁྲོན་ཞིང་ཆེན་སྤྱི་ཚོགས་ཚན་རིག་ལས་རིགས་མཉམ་འབྲེལ་ལྷན་ཚོགས་ཀྱི་ལས་འཛིན་སོགས་ཀྱི་འགན་གཅིག་ལྕོགས་སུ་བཞེས་ཤིང་། རིག་གཞུང་ཞིབ་འཇུག་དང་བོད་རིགས་སློབ་མ་གསོ་སྐྱོང་གིས་དུས་འདའ་བའི་མཁས་དབང་ཞིག་ཡིན།
2012ལོར་ཐའེ་ཝན་ངོགས་གཉིས་ཀྱི་རིག་ཚོགས་དང་རིག་གཞུང་བགྲོ་གླེང་ཚོགས་འདུར་ཞུགས་པ།ཁོང་སྤྱི་ལོ་1966ལོར་རྒྱལ་མོ་ཚ་བ་རོང་གི་ཁོངས་སུ་གཏོགས་པའི་རོང་བྲག་རྫོང་དགུ་བཟང་ཡུལ་བེར་ལོ་གྲོང་པ་རུ་སྐུ་འཁྲུངས་ཤིང་། ཆུང་དུས་དགུ་བཟང་ཡུལ་གྱི་སློབ་ཆུང་འགྲིམས་ཤིང་། དེང་རབས་ཀྱི་སློབ་གསོ་ཉམས་སུ་མྱོང་པ་དང་། བགྲང་བྱ་ལྔའི་རིང་རྒྱ་ཡིག་དང་རྩིས་རིག་སོགས་རྨང་གཞིའི་ཤེས་བྱ་ལ་བྱང་ཆུབ་པ་བསླབས། ཞོར་དུ་གཟའ་མཇུག་སོགས་སུ་སློབ་གྲྭའི་བཀོད་སྒྲིག་ལྟར་ཞིང་ལ་ལྡུམ་འབུ་འཐུ་བའམ་འབུད་ཤིང་འཐུ་བ་སོགས་ངལ་རྩོལ་གྱི་ལས་ལ་ཞུགས། དེ་ནས་རོང་བྲག་རྫོང་དམའ་འབྲིང་དུ་ཞུགས་ཤིང་། ལོ་དེར་ཕུལ་བྱུང་འཛིན་གྲྭའི་ལམ་ལུགས་ལག་བསྟར་བྱས་པས་ཁོང་ཕུལ་དུ་བྱུང་བའི་རྒྱུགས་འབྲས་དང་བཅས་དེའི་ནང་ཚུད་པ་དང་ལོ་གསུམ་ལ་དཀའ་བ་སྤྱད་ནས་སློབ་སྦྱོང་གནང་། སྤྱི་ལོ་1981ལོར་ཁོང་དམའ་འབྲིང་སློབ་མཐར་ཕྱིན་ཞིང་། སྐབས་དེར་ལྷོ་ནུབ་མི་རིགས་སློབ་ཆེན་དུ་སི་ཁྲོན་ཞིང་ཆེན་གྱི་མི་རིགས་ས་ཁུལ་ཡོངས་ཀྱི་ཕུལ་བྱུང་སློབ་མ་རྣམས་གཅིག་ཏུ་བསྡུས་པའི་མཐོ་འབྲིང་རིམ་པའི་འཛིན་གྲྭ་གསར་པ་ཞིག་བཙུགས་པས། གཞན་ལས་ལྷག་པའི་རྒྱུགས་འབྲས་དང་བཅས་དེ་རུ་ཞུགས་ནས་མུ་མཐུད་དུ་སློབ་གཉེར་བྱ་རྒྱུའི་སྐལ་བ་ལྡན།
དེ་ནས་1984ལོར་ཀྲུང་དབྱང་མི་རིགས་སློབ་ཆེན་གྱི་རྒྱ་ཡིག་ཚན་ཁག་ཏུ་དངོས་གཞི་རིམ་པའི་རིག་གཞུང་ལ་འཇུག་ཅིང་། ལོ་ངོ་བཞིའི་རིང་རྒྱ་ཡིག་གི་རྩོམ་རིག་དང་རིག་གཞུང་གང་མང་ལ་ལྟོ་སྐྱ་གོས་ཧྲུལ་གྱིས་འབད་བརྩོན་གནང་། སློབ་མཐར་ཕྱིན་མ་ཐག་ལྷ་ས་རུ་ཕེབས་ནས་འོས་འཚམ་གྱི་ལས་དོན་ཞིག་ལ་ཞུགས་འདོད་ཀྱང་ཕ་ཡུལ་དང་རྒྱང་ཐག་རིང་རྐྱེན་ཁྱིམ་པ་རྣམས་བློ་བབ་མ་བྱུང་བས་རེ་ཞིག་ལུས། འོན་ཀྱང་ཁོང་གིས་སློབ་སྦྱོང་ལ་བཅངས་པའི་བློ་སྤོབས་ནམ་ཡང་ཉམས་པ་མེད་པས། མུ་མཐུད་དུ་ཀྲུང་དབྱང་མི་རིགས་སློབ་ཆེན་གྱི་དམངས་སྲོལ་རིག་པའི་ཞིབ་འཇུག་སློབ་མ་ལ་རྒྱུགས་སྤྲད་ནས་ལོ་ངོ་གསུམ་ལ་སློབ་སྦྱོང་གནང་། སྐབས་དེར་ཁོང་གིས་དམངས་སྲོལ་རིག་པའི་མཁས་དབང་ཐའོ་ལི་ཧྥན་སོགས་མཁས་ཆེན་དུ་མ་ལ་བསྟེན་ནས་རང་གི་ཆེད་ལས་དང་རིག་གཞུང་དུ་མ་ལ་མཁྱེན་རྒྱ་ཡངས་པོར་གྱུར། ཁོང་སློབ་མཐར་ཕྱིན་ལ་ཉེ་སྐབས་དགེ་རྒན་ཆེན་མོ་ནོར་བུ་རྒྱལ་མཚན་ལགས་པེ་ཅིང་དུ་ཚོགས་འདུར་ཕེབས་ནས་ཞོར་རུ་ཁོང་དང་རྡོ་རྗེ་གཉིས་ལྟ་ས་ཡོང་བར་མ་ཟད། ཁ་བརྡ་ཞིབ་མོ་གནང་ཞིང་ཁོང་ལྷོ་ནུབ་མི་རིགས་སློབ་ཆེན་དུ་འབྱོན་རྒྱུའི་བསྐུལ་མ་གནང་བ་ལྟར། ཞིབ་འཇུག་སློབ་མའི་སློབ་མཐར་ཕྱིན་མ་ཐག་ཁོང་ལྷོ་ནུབ་མི་རིགས་སློབ་ཆེན་དུ་ཕེབས་ནས་སློབ་གསོའི་ལས་དོན་ལ་ཞུགས། ལྷོ་ནུབ་མི་རིགས་སློབ་ཆེན་དུ་རྒྱ་ཡིག་རྩོམ་འབྲིའི་སྐོར་ལ་སློབ་ཁྲིད་གནང་པ་དང་རྗེས་སུ་དམངས་སྲོལ་རིག་པའི་སྐོར་ལ་སློབ་ཁྲིད་གནང་། ཁོང་སྐུ་ན་ཕྲ་བའི་སྐབས་སུ་ཕ་རྒན་གྱི་མདུན་ནས་བོད་ཡིག་བསླབས་ཀྱང་སློབ་གྲྭ་རུ་བོད་ཡིག་གི་སློབ་ཚན་ཆེད་དུ་མེད་པ་དང་སློབ་གྲོགས་མང་ཤོས་མི་རིགས་གཞན་པ་ཡིན་པས། སློབ་གྲྭར་འགྲིམ་པའི་དུས་སུ་བོད་ཀྱི་སྐད་ཡིག་ལ་སློབ་སྦྱོང་ལེགས་པོ་བྱེད་པའི་གོ་སྐབས་མ་ལྡན་ནའང་། ཞིབ་འཇུག་སློབ་མའི་སྐབས་དང་རྗེས་སུ་དགེ་རྒན་གྱི་ལས་དོན་གཉེར་སྐབས་ཐབས་བརྒྱ་ཇུས་སྟོང་དང་དཀའ་སྤྱད་འབད་བརྩོན་གྱིས་བོད་ཀྱི་སྐད་ཡིག་ལ་སློབ་སྦྱོང་གནང་བས་གྲུབ་འབྲས་གཡུར་དུ་ཟ་བ་ཐོབ།
སྤྱི་ལོ་2000ལོར་སི་ཁྲོན་སློབ་གྲྭ་ཆེན་མོ་རུ་ལོ་རྒྱུས་རིག་པའི་འབུམ་རམས་པ་འགྲིམས་པ་དང་།
2000ལོ་ནས་2002ལོའི་བར་བོད་རིག་པའི་སློབ་གླིང་གི་འགན་འཛིན་གཞོན་པའི་འགན་བཞེས་ཤིང་།
རོང་བྲག་རྫོང་སྐབས་དང་པོའི་རྒྱལ་རོང་རིག་གནས་བགྲོ་གླེང་ཚོགས་འདུའི་ཐོག
2003ལོར་སི་ཁྲོན་སློབ་ཆེན་ནས་འབུམ་རམས་པའི་སློབ་མཐར་ཕྱིན་ཞིང་ལོ་མཇུག་ཏུ་མི་རིགས་ཞིབ་འཇུག་གླིང་གི་འགན་འཛིན་གཞོན་པའི་འགན་བཞེས། 2005ལོར་ཁྲེན་ཏུའུ་གྲོང་ཁྱེར་རྩ་འཛུགས་པུའུ་ཡིས་གདན་ཞུས་ལྟར་ཏུའུ་ཅང་ཡན་དུ་ཕྱིན་ནས་གྲོང་ཁྱེར་གྱི་འགོ་གཙོ་གཞོན་པའི་འགན་ལོ་གཉིས་ལ་བཞེས་ཤིང་། 2006ལོར་ཁོང་ལ་སློབ་དཔོན་ཆེན་མོའི་གོ་གནས་བསྩལ། 2008ལོར་སློབ་གྲྭའི་རྒྱབ་སྐྱོར་དང་རང་གི་འབད་འབུངས་ལ་བརྟེན་ནས་ཨ་རིའི་ཧྥུ་ཅི་ཉི་ཡ་སློབ་ཆེན་གྱི་ཆོས་ལུགས་རིག་པའི་ཚན་ཁག་ཏུ་སློབ་སྦྱོང་ཕྱིན་པའི་གོ་སྐབས་ལྡན། 2009ལོར་ཕྱིར་ལྷོ་ནུབ་མི་རིགས་སློབ་ཆེན་དུ་ཕེབས་ནས་2015ལོའི་བར་མི་རིགས་ཞིབ་འཇུག་གླིང་གི་ཡན་ལག་ཏང་ཨུའི་ཧྲུའུ་ཅི་དང་མི་རིགས་ཚད་ལྡན་ཡིག་ཆའི་ལྟེ་གནས་ཀྱི་ཀྲུའུ་རེན། སི་ཁྲོན་མདོ་དབུས་མཐོ་སྒང་དཔལ་འབྱོར་སྤྱི་ཚོགས་འཕེལ་རྒྱས་ཞིབ་འཇུག་ལྟེ་གནས་ཀྱི་ཀྲུའུ་རེན་བཅས་ཀྱི་འགན་གཅིག་ལྕོགས་སུ་བཞེས། 2016ལོ་ནས་ད་ལྟའི་བར་ལྷོ་ནུབ་མི་རིགས་སློབ་ཆེན་གྱི་བོད་རིག་པའི་སློབ་གླིང་གི་འགན་འཛིན་པའི་ལས་གནས་བཞེས།
རོང་བྲག་རྫོང་སྐབས་དང་པོའི་རྒྱལ་རོང་རིག་གནས་བགྲོ་གླེང་ཚོགས་འདུར་ཞུགས་ཤིང་གཏམ་བཤད་གནང་བཞིན་པ།
ཁོང་གིས་རིག་གཞུང་ཞིབ་འཇུག་ལ་གཞན་དྲིང་མི་འཇོག་པའི་མཛད་རྗེས་རླབས་པོ་ཆེ་གནམ་གྱིས་ས་བཀབ་པ་ལྟར་བུ་དུ་མ་བཞག་ཡོད་དེ། 《ཤེལ་ཆུའི་འགྲམ་གྱི་འདྲ་པ།》ཞེས་པ་ལས་ཐེངས་དང་པོར་སྒྲིག་གཞི་ཡོད་པའི་སྒོ་ནས་རྟའུ་རྫོང་འདྲ་པའི་མ་རྒྱུད་སྤྱི་ཚོགས་ངོ་སྤྲོད་བྱས་ཡོད་པ་དང་། དེ་ལ་སི་ཁྲོན་ཞིང་ཆེན་མཚན་ཉིད་རིག་པའི་སྤྱི་ཚོགས་ཚན་རིག་གི་བྱ་དགའ་ཨང་གསུམ་པ་ཐོབ། ཁོང་གིས་བརྩམས་བསྒྱུར་གནང་བའི་《བོད་ཀྱི་གཡུང་དྲུང་བོན་གྱི་ལེགས་བཤད་མཛོད།》ལ་སི་ཁྲོན་ཞིང་ཆེན་རྒྱལ་ཁབ་སྤྱི་ཚོགས་ཚན་རིག་གི་ཐེབས་རྩའི་རོགས་རམ་ཐོབ་པ་དང་། ཐེངས་དང་པོར་རྒྱལ་ནང་ལ་བོད་ཀྱི་གཡུང་དྲུང་བོན་གྱི་ལོ་རྒྱུས་གསུང་རབ་ངོ་སྤྲོད་ལེགས་པོར་གནང་ཞིང་། དེ་ལ་སི་ཁྲོན་ཞིང་ཆེན་མཚན་ཉིད་རིག་པའི་སྤྱི་ཚོགས་ཚན་རིག་གི་བྱ་དགའ་ཨང་གཉིས་པ་ཐོབ། 《བོད་བརྒྱུད་ནང་བསྟན་གྱི་སྤྱི་ཚོགས་འགན་ནུས་དང་རིག་གནས་ཀྱི་བྱེད་ནུས།》ཞེས་པའི་གསུང་བརྩམས་ལ་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་ཚན་ཞིབ་གྲུབ་འབྲས་ཀྱི་བྱ་དགའ་ཨང་གསུམ་པ་ཐོབ། 《སི་ཁྲོན་ཡུན་ནན་བོད་བརྒྱུད་ནང་བསྟན་གྱི་དགོན་སྡེའི་དཀར་ཆག》ཅེས་པ་ལ་མཁས་དབང་དང་ཀློག་པ་པོ་དུ་མའི་སྔགས་བརྗོད་ཐོབ་ཡོད། ད་དུང་མཁས་དབང་བསོད་ནམས་ཕུན་ཚོགས་ལགས་ཀྱིས་སྔར་ནས་གྲོང་ཁྱེར་དུ་འཚོ་སྡོད་བྱེད་པའི་བོད་མིའི་གནས་ཚུལ་ལ་ཐུགས་ཁུར་ཆེན་པོ་གནང་ནས་《ཁྲེང་ཏུའུ་གྲོང་ཁྱེར་གྱི་གྲངས་ཉུང་མི་རིགས་ཀྱི་ད་ཡོད་གནད་དོན་དང་དེའི་ཐད་ཀྱི་ཞིབ་འཇུག》ཞེས་པའི་བརྟག་དཔྱད་སྙན་ཞུ་རབ་དང་རིམ་པ་སྤེལ་བས། རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གིས་བརྟག་དཔྱད་ཞིབ་འཇུག་གི་བྱ་དགའ་ཨང་གཉིས་པ་བསྩལ། 《ཀྲུང་གོའི་ལྷོ་ནུབ་སྐམ་སའི་ས་མཚམས་ཀྱི་དམངས་འཚོའི་གནས་ཚུལ་སྐོར་གྱི་བརྟག་ཞིབ།》ཞེས་པ་ལ་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་ཕུལ་བྱུང་བྱ་དགའ་ཐོབ། གཞན་ཡང་《ཀྲུང་གོ་བོད་རིག་པ།》དང་《ཀྲུང་དབྱང་མི་རིགས་སློབ་ཆེན་གྱི་རིག་གཞུང་དུས་དེབ།》སོགས་སུ་བོད་རིག་པའི་ཞིབ་འཇུག་ཐད་ཀྱི་བརྩམས་ཆོས་རྩ་ཆེན་དུ་མ་སྤེལ་བ་དང་།
དམངས་ཁྲོད་ཆེད་མཁས་པ་དང་གླེང་མོལ་གནང་བཞིན་པ།མིག་སྔར་རྒྱལ་ཁབ་སྤྱི་ཚོགས་ཚན་རིག་གི་ལས་གཞི་རྩ་ཆེན་《བོད་ཡིག་གི་བསྟན་བཅོས་ཚད་ལྡན་ཡིག་ཆ་ལེགས་སྒྲིག་དང་གཞི་གྲངས་ཅན་དུ་བསྒྱུར་བའི་ཞིབ་འཇུག》དང་《དེང་རབས་བོད་བརྒྱུད་ནང་བསྟན་གྱི་འཕེལ་རྒྱས་ལོ་རྒྱུས་ཀྱི་ཞིབ་འཇུག》《དཀར་མཛེས་ཁུལ་རྫོང་ཁག་བཅོ་བརྒྱད་ཀྱི་རི་ཆུའི་རིག་གནས་ཡོངས་བཤེར།》སོགས་ལ་གཙོ་སྐྱོང་གནང་བཞིན་མཆིས། །
མདོར་ན་ཁོང་གིས་རིག་གཞུང་རྒྱུད་སྡེ་རྒྱ་མཚོ་ལ་བརྩོན་འགྲུས་ཀྱི་ལྕག་གིས་བསྐུལ་ནས་ཐོས་བསམ་གང་ལེགས་གནང་བ་དང་། མི་ཚེ་གང་པོར་སློབ་གསོའི་བྱ་གཞག་སྤེལ་ཞིང་སྲོལ་རྒྱུན་དང་དེང་རབས་རིག་གནས་ཀྱི་ལེགས་ཆ་མཐའ་དག་ཆུ་ལ་འོ་མ་བསྲེས་པ་བཞིན་རང་གི་རྒྱུད་ལ་གཅིག་ཏུ་བསྡུས་ཤིང་། རིག་གཞུང་ཞིབ་འཇུག་དང་མི་རིགས་སློབ་གསོ་ལ་མཛད་རྗེས་རླབས་པོ་བགྲང་ལས་འདས་པ་བཞག་དང་འཇོག་བཞིན་པ་ལགས། ཁོང་ནི་མེ་ཏོག་གི་ནང་ནས་ཨུ་དུམ་ཝཱ་ར་དང་ནོར་བུའི་ནང་ནས་དགོས་འདོད་ཀུན་འབྱུང་ལྟར་བོད་ཀྱི་རིག་གནས་པའི་སྡེ་ལས་འོད་ཟེར་འཕྲོ་ཞིང་ལྷང་དུ་བུད་པའི་མཁས་དབང་ཞིག་ཡིན་ལ། བོད་ཀྱི་སློབ་གསོ་འདི་ཉིད་སྒོ་ཀུན་ནས་དབྱར་མཚོ་ལྟར་རྒྱས་པའི་སླད་དུ་ནངས་སྔ་ལངས་དང་དགོང་ཕྱི་ཉལ། གཉིད་ཆག་ཟས་བརྗེད་ཀྱིས་དཀའ་ངལ་དང་སྐུ་ཚེགས་གང་མང་ལས་རྣམ་པར་རྒྱལ་སྟེ་ཇི་སྲིད་དབང་པོ་མ་ཉམས་ཀྱི་བར་དུ་དེ་སྲིད་འབད་འབུངས་གནང་རྒྱུའི་སེམས་འདུན་རྡོ་རྗེ་བྲག་ལྟར་འགྱུར་བ་མེད་ཅིང་། མ་འོངས་པར་རང་ནུས་ཅི་ལྕོགས་ཀྱིས་ཁ་བ་གངས་རིའི་ལྗོངས་ལ་རིག་པའི་མེ་ཏོག་གང་སར་གཏོར་བའི་དགོངས་འཆར་བཞེས་ཡོད། །


text:
ཉེ་ཆར་མཚོ་སྔོན་པོའི་གསེར་ཉ་སྲུང་སྐྱོབ་དང་འབྲེལ་ཡོད་དོན་རྐྱེན་མང་པོ་ཞིག་བྱུང་དང་འབྱུང་གིན་པ་དང་། སྲུང་སྐྱོབ་བྱེད་མཁན་ཡང་གཞུང་དམངས་གཉིས་ཀ་ཡོད་པ་དང་། ཁྲིམས་འགལ་ངང་གསེར་ཉ་འཛིན་མཁན་ཡང་ཉ་ལས་ཉེན་རྟོག་ལས་བྱེད་པ་དང་ཉ་བདའ་བ་གཉིས་ཀ་ཡིན་པའི་གནས་ཚུལ་གོ་རྒྱུ་མཐོང་རྒྱུ་འདུག ཡིན་ན་ཡང་། མཚོ་སྔོན་པོའི་གསེར་ཉ་ལ་ཁྱད་ཆོས་ཅི་ཞིག་ཡོད་པ་དང་། ཅིའི་ཕྱིར་སྲུང་སྐྱོབ་བྱེད་དགོས་པའི་རྒྱུ་མཚན་མི་མང་པོ་ཞིག་གིས་ཤེས་ཡོད་རྒྱུ་མ་རེད་བསམ་བྱུང་། དེར་དམིགས་ནས་གཤམ་དུ་མཚོ་སྔོན་པོའི་གསེར་ཉ་ངོ་སྤྲོད་མདོར་བསྡུས་ཤིག་བྱེད་རྒྱུ།
བོད་མི་རྣམས་ཀྱིས་མཚོ་སྔོན་པོའི་ནང་གི་ཉ་ལ་གསེར་ཉ་ཞེས་འབོད་ཅིང་། རྒྱའི་སྐད་དུ་ལོའུ་ལའེ(裸鲤)དང་ཧོང་ཡེ(湟鱼)ཡང་ཟེར། མཚོ་སྔོན་པའི་གསེར་ཉའི་གཟིགས་དབྱིབས་ནི་མགོ་རྔ་ཕྲ་ཞིང་དཀྱིལ་སྤོམ་པའི་འཕང་དབྱིབས་དང་། མགོ་ལོག་ལོག ཁ་ཆེན་པོ་ཞིག་མགོའི་མདུན་ན་ཡོད་ཅིང་། གཤོག་པ་དྲུག་ཅན་དང་། ཁ་དོག་ལྗང་སེར། ལུས་སྟེང་ན་ཆ་མི་མཚུངས་པའི་ཁྲ་ཐིག་ཡོད་པ་དང་། ཉ་ཁྲབ་ཕལ་ཆེར་མེད་པ་དང་། ཁྱད་ཆོས་དེར་གཞིགས་ནས་། རྒྱའི་སྐད་དུ་ལོའུ་ལའེ་སྟེ“ལའེ་ཉ་གཅིར་བུ”ཞེས་བཏགས་ཤིང་། རང་རེའི་བོད་པས་གསེར་ཉ་འདོགས་དོན་ལ་ཁ་དོག་དང་བསྟོད་པའི་ཆ་གཉིས་ཀ་ལྡན་ཡོད་པར་སྙམ།
མཚོ་སྔོན་པོའི་གསེར་ཉའི་རིགས་དེ་མཚོ་སྔོན་པོ་ཁོ་ན་མ་གཏོགས་མེད་པ་དང་། ཉ་དེ་ནི་ཆུ་ཧ་ཅང་གྲང་མོ་དང་ཚྭ་ཆུའི་ནང་འཚོ་གནས་བྱེད་ཐུབ་པའི་ཉ་རིགས་ཤིན་ཏུ་དཀོན་པོ་ཞིག་ཀྱང་རེད།
མཚོ་སྔོན་པོ་ས་བབ་གོམ་པ་སུམ་སྟོང་གི་ཡན་ན་ཆགས་ཡོད་པས། ཆུའི་དྲོད་ཚད་ཀྱང་དེ་བཞིན་དུ་ཧ་ཅང་དམའ། དེའི་སྟབས་ཀྱིས། མཚོའི་ནང་གི་ཉའི་སྐྱེ་འཚར་ཡང་ཤིན་ཏུ་དལ་མོ་ཡིན། ཚན་རིག་དབྱེ་ཞིབ་ལྟར་ན། ཆ་སྙོམས་ལོ་རེ་ཤ་སྲང་གང་མ་གཏོགས་སྐྱེ་ཐུབ་ཀྱིན་མེད་པས། ལོ་བཅུ་ཅན་གྱི་གསེར་ཉ་ཞིག་ལ་རྒྱ་མ་གཅིག་ལས་མེད་པ་དང་། མཚོ་སྔོན་པོའི་གསེར་ཉ་རྒྱུན་ལྡན་གྱི་རིང་ཚད་ལ་ལི་སྨི ༥༠ ནས ༦༠འི་བར་ཡིན་ཞིང་།ལྗིད་ཚད་ལ་སྤྱི་རྒྱ་ལྔ་དང་། ལོ ༢༥ ཡས་མས་སུ་འཚོ་གནས་ཐུབ་པ་དང་། ལ་ལར་རིང་ཚད་ལ་ལི་སྨི ༩༥ དང་ལྗིད་ཚད་རྒྱ་མ ༡༣ ཅན་ཡང་ཡོད་མོད། དེ་ཤིན་ཏུ་ཉུང་ཉུང་རེད།
མཚོ་སྔོན་པོའི་གསེར་ཉའི་འཚོ་གནས་ལ་ཆོས་ཉིད་ཀྱི་རང་བཞིན་ལྡན་ཡང་དམིགས་བསལ་ཆ་རྐྱེན་མེད། ཆུ་སྲབ་མཐུག་གཉིས་ཀ་དང་། མཚོ་དང་མཚེའུ། ཚྭ་ཆུའི་ནང་དུའང་འཚོ་གནས་ཐུབ་པ་དང་། མང་པོ་མཉམ་དུ་འཚོགས་ནས་མཚོ་དང་ཆུ་ལག་བཅས་སུ་གནས་རྒྱུར་དགའ་ཞིང་། བཟང་བཏུང་ཡང་ཕལ་ཆེར་ཟས་སུ་འགྲོ་བ་ཐམས་ཅད་ཟ་བའི་རྩྭ་ཤ་གཉིས་བཟའི་རིགས་རེད། ལོ་རེའི་ཕྱི་ཟླ ༣ ནས ༧འི་བར། མཚོ་སྔོན་པོར་འདུས་པའི་ཆུ་ལག་ཆེ་ཆུང་ཚང་མའི་ནང་ལྡོག་ཕྱོགས་སུ་སོང་ནས་མཐར་ཆུ་བོ་དག་ཏུ་སྒོ་ང་བཏང་རྗེས་ཕྱིར་མཚོ་སྔོན་པོའི་ནང་ལོག་ཡོང་གིན་ཡོད། སྔོན་ཆད་མཚོ་སྔོན་པོར་ཆུ་ལག ༡༠༨ ཡོད་ཀྱང་། ད་ལྟ་ཉུང་ཉུང་ཞིག་ལས་མེད་པ་དང་། བེའུ་ཕ་ཆུ་བོ་ནི་མཚོ་སྔོན་པོའི་གསེར་ཉ་གཤོག་དྲུག་མའི་སྐྱེ་འཕེལ་བྱེད་ས་གཙོ་བོ་ཞིག་ཡིན།
ལོ་རབས་དྲུག་ཅུའི་ནང་། མཚོ་སྔོན་པོའི་ཉེ་འདབས་ཀྱི་རྩྭ་ཐང་རྒྱ་ཁྱོན་མོའུ་འབུམ་གཅིག་ལྷག་ས་རྒོད་བཏུལ་ནས་ཞིང་ས་རུ་བསྒྱུར་བ་མ་ཟད། མཚོ་སྔོན་པོར་འདུས་པའི་ཆུ་བོ༡༠༨ཡོད་པའི་ནང་ནས་མང་ཆེ་བར་ཆུ་མཛོད་དང་ཆུ་ཁ་གཞན་ལ་དྲངས་སྟབས། མཚོ་སྔོན་པོའི་གསེར་ཉའི་སྒོ་ང་གཏོང་ས་མེད་པར་ཆགས་པ་དང་། དེ་མིན་མཚོ་སྔོན་པོའི་གསེར་ཉ་ཚོད་མེད་དུ་བཟུང་བ་ལ་སོགས་པའི་དབང་གིས་མཚོ་སྐམ་ལ་ཁལ་དང་ཉ་རྫོགས་ལ་ཁལ་གྱི་ཛ་དྲག་གནས་སྟངས་ལ་ཐུག་པ་རེད། ད་ལྟ་མཚོ་སྔོན་པོའི་གསེར་ཉ་རྒྱལ་ཁབ་རིམ་པའི་སྲུང་སྐྱོབ་ཉ་རིགས་གཉིས་པ་དང་། གཞུང་དམངས་གཉིས་ཀས་གང་ཐུབ་ཅི་ཐུབ་ཀྱིས་སྤྱིར་ན་མཚོ་སྔོན་པོ་དང་བྱེ་བྲག་མཚོ་སྔོན་པོའི་གསེར་ཉ་སྲུང་སྐྱོབ་བྱས་དང་བྱེད་ཀྱིན་ཡོད།
མདོ་སྨད་མཚོ་སྔོན་པོའི་དམངས་ཁྲོད་དུ“མཚོ་སྔོན་པོའི་ནང་ན་གསེར་ཉ་མང”ཞེས་པའི་ཀུན་པོའི་ངག་ན་ཡོད་པའི་བསྟོད་གླུ་ཞིག་ཡོད་ལ། རྒྱ་ནག་ཚང་གིས་མཚོ་སྔོན་པོར“མཐོ་སྒང་གི་མུ་ཏིག”ཅེས་བཏགས་ནས་མཚོ་སྔོན་པོའི་རིན་ཐང་དང་ཁྱད་ཆོས་མཚོན་ཡོད། གཞུང་གིས་ཐེངས་གཉིས་ཙམ་ལ་མཚོ་སྔོན་པོ་ཡོངས་ནས་བཀག་སྡོམ་གྱིས་སྲུང་སྐྱོང་བྱས་པའི་ཚུལ་བསྟན་ཡོད་མོད། འོན་ཀྱང་སྲུང་སྐྱོབ་འབྲས་ལྡན་ཞིག་ཐུབ་ཡོད་མེད་བཤད་དཀའ། ཉེ་ལམ་དམངས་ཁྲོད་ན་འབྲོག་པ་མི་དམངས་ཀྱིས་མ་བསྐུལ་ཁུར་དུ་བླངས་ནས་མཚོ་སྔོན་པོ་དང་མཚོ་སྔོན་པོའི་གསེར་ཉ་སྲུང་སྐྱོབ་བྱས་དང་བྱེད་ཀྱིན་ཡོད་པ་གོ་ཐོས་བྱུང་། དེ་ནི་ཤིན་ཏུ་དགའ་འོས་པའི་དོན་དག་ཅིག་རེད། དེ་རིང་མཚོ་སྔོན་པོ་དེ་ཁ་ཡོད་ལག་ཡོད་ཀྱིས་སྲུང་སྐྱོབ་ཡག་པོ་ཞིག་བྱེད་མ་ཐུབ་ཚེ། ཉི་མ་ཞིག་ལ“མཚོ་སྔོན་པོ་ནང་ན་གསེར་ཉ་མེད”པར་གྱུར་རྒྱུ་དང་། “མཐོ་སྒང་གི་མུ་ཏིག”དེ“མུ་ཏིག་ཤི་རོ”ཞིག་ཏུ་གྱུར་ཉེན་ཤིན་ཏུ་ཆེ། ཞེས་ཁོར་ཡུག་སྲུང་སྐྱོབ་པས་བློ་འཚུབ་ངང་བཏང་བའི་ཉེན་བརྡ་དེ་མངོན་པར་མི་འགྱུར་རྒྱུར་ཀུན་པོས་དུས་ད་ནས་བཟུང་འབད་བརྩོན་བྱེད་དགོས།
མཚོ་སྔོན་པོའི་གསེར་ཉ་གཤོག་དྲུག་མ།
ཉེ་ཆར་མཚོ་སྔོན་པོའི་གསེར་ཉ་སྲུང་སྐྱོབ་དང་འབྲེལ་ཡོད་དོན་རྐྱེན་མང་པོ་ཞིག་བྱུང་དང་འབྱུང་གིན་པ་དང་། སྲུང་སྐྱོབ་བྱེད་མཁན་ཡང་གཞུང་དམངས་གཉིས་ཀ་ཡོད་པ་དང་། ཁྲིམས་འགལ་ངང་གསེར་ཉ་འཛིན་མཁན་ཡང་ཉ་ལས་ཉེན་རྟོག་ལས་བྱེད་པ་དང་ཉ་བདའ་བ་གཉིས་ཀ་ཡིན་པའི་གནས་ཚུལ་གོ་རྒྱུ་མཐོང་རྒྱུ་འདུག ཡིན་ན་ཡང་། མཚོ་སྔོན་པོའི་གསེར་ཉ་ལ་ཁྱད་ཆོས་ཅི་ཞིག་ཡོད་པ་དང་། ཅིའི་ཕྱིར་སྲུང་སྐྱོབ་བྱེད་དགོས་པའི་རྒྱུ་མཚན་མི་མང་པོ་ཞིག་གིས་ཤེས་ཡོད་རྒྱུ་མ་རེད་བསམ་བྱུང་། དེར་དམིགས་ནས་གཤམ་དུ་མཚོ་སྔོན་པོའི་གསེར་ཉ་ངོ་སྤྲོད་མདོར་བསྡུས་ཤིག་བྱེད་རྒྱུ།